Το πρόγραμμα υπάγεται επίσης σε έλεγχο από την Υπηρεσία Εσωτερικού Ελέγχου της Επιτροπής. Μετά από συστάσεις που διατυπώθηκαν στον τελευταίο έλεγχο που διενήργησε Υπηρεσία Εσωτερικού Ελέγχου (ΥΕΕ) για τη βελτίωση των εκτιμήσεων κόστους, και υπό το πρίσμα της επικείμενης αύξησης των δραστηριοτήτων παροπλισμού στους διάφορους χώρους, το ΚΚΕρ, υποστηριζόμενο από εξωτερικούς συμβούλους, επανεκτίμησε την απογραφή των αποβλήτων και αναθεώρησε τον σχεδιασμό του παροπλισμού. Για τον προσδιορισμό του αναμενόμενου κόστους για κάθε χώρο του ΚΚΕρ χρησιμοποιήθηκε εναρμονισμένη προσέγγιση, με βάση τις πρόσφατες διεθνείς συστάσεις για την εκτίμηση του κόστους παροπλισμού. Η νέα δημοσιονομική πρόβλεψη (Δεκεμβρίου 2017) περιλαμβάνει απρόβλεπτα συμβάντα, ανάλογα με το επίπεδο αβεβαιότητας που συνδέεται με τις αντίστοιχες δραστηριότητες και τις εξωτερικές συνθήκες στις διαφορετικές τοποθεσίες. Η νέα στρατηγική και δημοσιονομική πρόβλεψη αξιολογήθηκε από την ομάδα εμπειρογνωμόνων του προγράμματος D&WM και έλαβε θετική γνώμη το 2017 στο τέλος της διαδικασίας. Ωστόσο, το χρονοδιάγραμμα και η εκτίμηση κόστους για τους διάφορους χώρους επηρεάζονται από σημαντικές αβεβαιότητες, οι οποίες οφείλονται στους μακρούς χρόνους ολοκλήρωσης του πυρηνικού παροπλισμού και σε καθυστερήσεις που προκαλούνται από το κράτος μέλος υποδοχής.

•Διαβουλεύσεις με τα ενδιαφερόμενα μέρη

Η Επιτροπή, στις 10 Ιανουαρίου 2018, δρομολόγησε δημόσια διαβούλευση σχετικά με τα κεφάλαια της ΕΕ στον τομέα της ασφάλειας, η οποία θα διαρκέσει έως τις 9 Μαρτίου 2018.

Για την ενδιάμεση αξιολόγηση των προγραμμάτων Kozloduy and Bohunice πραγματοποιήθηκε ανοικτή δημόσια διαβούλευση που δρομολόγησε η Επιτροπή τον Ιούνιο του 2017 και η οποία παρατάθηκε επί 14 εβδομάδες. Για τη διαβούλευση επιδείχθηκε περιορισμένο ενδιαφέρον (20 απαντήσεις). Εκτός από αυτή τη διαβούλευση, μια στοχευμένη ηλεκτρονική διαβούλευση ξεκίνησε τον Ιούλιο του 2017· συγκέντρωσε επιπλέον 17 απαντήσεις (1 από τη Βουλγαρία, 4 από τη Λιθουανία και 12 από τη Σλοβακία) από 90 ενδιαφερομένους που ερωτήθηκαν συνολικά. Οι απαντήσεις που ελήφθησαν ήταν εν γένει θετικές για το πρόγραμμα χωρίς ωστόσο να προσθέσουν νέα στοιχεία σχετικά με αυτό. Οι δύο αυτές διαβουλεύσεις συμπληρώθηκαν με στοχευμένες διαβουλεύσεις μέσω περίπου 100 συνεντεύξεων με φορείς παροπλισμού και ενδιαφερόμενους.

•Εξωτερική εμπειρογνωμοσύνη

Για την εκπόνηση του προγράμματος για το επόμενο πολυετές δημοσιονομικό πλαίσιο χρησιμοποιήθηκαν ως συμβολές τα ακόλουθα έγγραφα:

–«Support to the mid-term evaluation of the Nuclear Decommissioning Assistance Programmes» (Υποστήριξη στην ενδιάμεση αξιολόγηση των προγραμμάτων συνδρομής στον παροπλισμό πυρηνικών εγκαταστάσεων), EY, Αξιολόγηση για λογαριασμό της ΓΔ Ενέργειας της Ευρωπαϊκής Επιτροπής, 2018

–«Nuclear Decommissioning Assistance Programme (NDAP) – Assessment of the robustness of the financing plans considering the economic-financial-budgetary situation in each concerned Member State and of the relevance and feasibility of the detailed decommissioning plans» (Πρόγραμμα συνδρομής στον παροπλισμό πυρηνικών εγκαταστάσεων (ΠΣΠΠΕ) – Αξιολόγηση της αρτιότητας των σχεδίων χρηματοδότησης όσον αφορά την οικονομική-χρηματοπιστωτική-δημοσιονομική κατάσταση σε κάθε οικείο κράτος μέλος, καθώς και την καταλληλότητα και τη σκοπιμότητα των λεπτομερών σχεδίων παροπλισμού), Deloitte, NucAdvisor, VVA Europe, μελέτη που εκπονήθηκε για τη ΓΔ Ενέργειας της Ευρωπαϊκής Επιτροπής.

–Ειδική έκθεση αριθ. 22/2016 του Ευρωπαϊκού Ελεγκτικού Συνεδρίου «EU nuclear decommissioning assistance programmes in Lithuania, Bulgaria and Slovakia: some progress made since 2011, but critical challenges ahead» (Προγράμματα συνδρομής της ΕΕ στον παροπλισμό πυρηνικών εγκαταστάσεων στη Λιθουανία, τη Βουλγαρία και τη Σλοβακία: πρόοδος από το 2011, ωστόσο διαφαίνονται σημαντικές προκλήσεις)

Για τη διαχείριση του προγράμματος D&WM, το ΚΚΕρ λαμβάνει τακτικά συμβουλές από ομάδα ανεξάρτητων εμπειρογνωμόνων ευρωπαϊκού παροπλισμού (εξαμηνιαίες συνεδριάσεις και πρόσθετες έκτακτες συνεδριάσεις). Οι συμβουλές αφορούν τη στρατηγική παροπλισμού και επεξεργασίας ραδιενεργών αποβλήτων, τη διαθέσιμη τεχνολογία, τις τεχνικές πτυχές της οργάνωσης, καθώς και τυχόν άλλα ζητήματα που σχετίζονται με το πρόγραμμα.

•Εκτίμηση επιπτώσεων

Σύμφωνα με τον δημοσιονομικό κανονισμό και τις απαιτήσεις της πολιτικής της Επιτροπής για βελτίωση της νομοθεσίας, το τρέχον πρόγραμμα έχει αποτελέσει αντικείμενο εκ των προτέρων αξιολόγησης (υπό τη μορφή εγγράφου εργασίας των υπηρεσιών της Επιτροπής).

•Απλούστευση

Το πρόγραμμα Kozloduy και το πρόγραμμα Bohunice υλοποιούνται επί του παρόντος με έμμεση διαχείριση με τη χρήση αξιολογούμενων βάσει πυλώνων φορέων υλοποίησης στα οικεία κράτη μέλη (δηλαδή την Ευρωπαϊκή Τράπεζα για την Ανασυγκρότηση και την Ανάπτυξη στη Βουλγαρία και τη Σλοβακία· τον Σλοβακικό Οργανισμό Καινοτομίας και Ενέργειας στη Σλοβακία). Στην ενδιάμεση αξιολόγηση του προγράμματος επιβεβαιώθηκε ότι το υφιστάμενο πλαίσιο κατάφερε να εγγυηθεί την αποτελεσματική και αποδοτική υλοποίηση του προγράμματος και επομένως θα συνεχιστεί κατά το προσεχές πολυετές δημοσιονομικό πλαίσιο, με ορισμένες απλουστεύσεις που στηρίζονται στα διδάγματα που αντλήθηκαν από την ενδιάμεση αξιολόγηση.

Για παράδειγμα, το πρόγραμμα θα επωφεληθεί από τον πολυετή προγραμματισμό που προβλέπεται στο πλαίσιο του αναθεωρημένου δημοσιονομικού κανονισμού. Έτσι θα επιτευχθεί η βέλτιστη χρήση του πολυετούς λεπτομερούς σχεδίου παροπλισμού ως σεναρίου αναφοράς για τον προγραμματισμό, την παρακολούθηση και την ενίσχυση της αποτελεσματικότητας και της έγκαιρης ολοκλήρωσης του κύκλου προγραμματισμού. Ένα άλλο παράδειγμα σχετίζεται με την εισαγωγή σαφέστερου πλαισίου για συγχρηματοδότηση, το οποίο θα μειώσει την αβεβαιότητα σχετικά με την πηγή της χρηματοδότησης, θα εξαλείψει την ανάγκη διαπραγμάτευσης και συμφωνίας επί της εθνικής συνεισφοράς σε ετήσια βάση και θα αυξήσει την ανάληψη ευθύνης για το πρόγραμμα από το κράτος μέλος.

Επιπλέον, στη Βουλγαρία και τη Σλοβακία, το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο + (ΕΚΤ+) και το Ταμείο Συνοχής μπορούν να στηρίξουν μέτρα που θα συνοδεύσουν τη συναφή κοινωνική και οικονομική μετάβαση, μεταξύ άλλων μέτρα ενεργειακής απόδοσης και ανανεώσιμων πηγών ενέργειας, καθώς και ορισμένες άλλες δραστηριότητες που δεν συνδέονται με την διαδικασίες ραδιολογικής ασφάλειας. Αυτά καθαυτά τα εν λόγω ταμεία μπορούν συμβάλουν στη δημιουργία πρόσθετων δραστηριοτήτων στις περιφέρειες που επηρεάζονται και στην αξιοποίηση της τοπικά διαθέσιμης εμπειρογνωμοσύνης ως μείζονος κινητήριας δύναμης για τη δημιουργία θέσεων εργασίας, βιώσιμης ανάπτυξης και καινοτομίας. Ομοίως, θα πρέπει να διερευνηθούν συνέργειες με το ΠΠ9 και/ή το πρόγραμμα έρευνας και εκπαίδευσης της Ευρατόμ, σε τομείς όπως η ανάπτυξη και η δοκιμή τεχνολογιών, καθώς και η κατάρτιση και η εκπαίδευση.

Επιπλέον, θα χρησιμοποιηθεί το ενιαίο εγχειρίδιο κανόνων ενώ θα αξιοποιούνται πρόσθετες συνέργειες και συμπληρωματικότητα μεταξύ προγραμμάτων, όποτε αυτό είναι δυνατόν.

Το ΚΚΕρ θα συνεχίσει να υλοποιεί το πρόγραμμα υπό καθεστώς άμεσης διαχείρισης, αξιοποιώντας πλήρως την εμπειρογνωμοσύνη του ΚΚΕρ στον πυρηνικό τομέα, έως ότου ολοκληρωθεί η παράδοση των εγκαταστάσεων και των ευθυνών στα κράτη μέλη υποδοχής. Το πρόγραμμα D&WM του ΚΚΕρ θα υλοποιηθεί πλήρως στο πλαίσιο του νέου μέσου. Το ΚΚΕρ θα συμβάλει στην περαιτέρω βελτίωση και τον εξορθολογισμό του υφιστάμενου συστήματος προγραμματισμού, παρακολούθησης και ελέγχου, και θα ενισχύσει τη διαχείριση του έργου, με την εισαγωγή συστήματος διαχείρισης βάσει δεδουλευμένης αξίας και τον καθορισμό σεναρίου αναφοράς (τελικού σχεδίου παροπλισμού) βάσει του οποίου θα παρακολουθείται η πρόοδος. Αυτό περιλαμβάνει επίσης την έκδοση πολυετούς προγράμματος εργασιών και απόφασης χρηματοδότησης, ενδιάμεσης αξιολόγησης (μετά από τέσσερα έτη), και τελικής αξιολόγησης μετά το 2027. Αυτό θα βελτιώσει επίσης τη διαφάνεια του προγράμματος σύμφωνα με τον γενικό στόχο της Επιτροπής.

•Θεμελιώδη δικαιώματα

Το πρόγραμμα δεν έχει επίπτωση στα θεμελιώδη δικαιώματα.